b'\n_START_ARTICLE_\n\xc4\x8celnica\n_START_PARAGRAPH_\n\xc4\x8c\xc3\xaalnica (latinsko os frontale) je ena neparna lobanjska kost, ki tvori sprednjo steno mo\xc5\xbeganskega svoda in zgornji del o\xc4\x8desnih votlin. Zgrajena je iz luske (squama frontalis), iz nosnega dela (pars nosalis) in o\xc4\x8desnega dela (pars orbitalis). Luska ima na zunanji strani v zgornjem delu parno izboklino (tuber frontale). Del luske, ki le\xc5\xbei nad nosnim delom ima vdolbino, ki se imenuje glabella, vstran od nje pa poteka lokasta izboklina (arcus supercilliaris). Loka sta mo\xc4\x8dneje razvita pri mo\xc5\xa1kih. Spodnji del \xc4\x8delnice prehaja v li\xc4\x8dni odrastek (processus zygomaticus), ki skupaj z odrastkom sen\xc4\x8dnice dela li\xc4\x8dni mosti\xc4\x8dek. Nosni del je sprednji, sredinski del \xc4\x8delnice, ki gradi svod nosne votline, ima pa nastavek za nosnico (spina nasalis). O\xc4\x8desni del gradi strop o\xc4\x8desne votline. Med obema orbitalnima deloma je zareza ((incisura ethmoidalis). \xc4\x8celnica se stika s \xc5\xa1tevilnimi kostmi mo\xc5\xbeganskega in obraznega dela lobanje. Luska se zgoraj stika s temenicama preko \xc5\xa1iva (sutura coronalis), ob strani pa z zagozdnico. Nosni in obrazni del se stikata z nosnico, solznico, zgornjo \xc4\x8deljustnico, sitko in zagozdnico.'